王之望
赠范觉民
范子廊庙器，至宝非凡璞。胸怀吞云梦，豪气低华岳。昔在童稚时，树立已卓卓。曳裾桥门内，崭然见头角。岁行在辛丑，帝策询民瘼。造庭百千人，衣带矜褒博。平居议执政，至此舌为括。独馀子范子，雅志不可夺。吐辞如涌泉，一发孰能遏。挥毫不停缀，盈卷无点抹。汉廷执戟郎，环顾皆错莫。纵横五千字，字字医国药。期于必伐病，非徒事迂阔。怪言一惊众，士论叹且愕。皆云布衣流，志在縻好爵。乃尔张危言，身谋胡太错。当时群宗匠，其间多龌龊。指言为沽直，欲使趋鼎镬。堂堂春官臣，主张独何确。谠议既冰释，众口不能铄。乙科忽大阐，秋天一雕鹗。传诵争取先，纸价为翔跃。声华顿辉赫，蔼然暨南朔。忆昔客东都，猥厕英游数。每于谈笑间，论议闻謇谔。诵语非沽名，生平真所乐。乖离三四载，遣我情怀恶。间者见眉宇，飒然意气豁。亟使罗酒浆，沈沈动清酌。秉烛夜相对，谈词恣嘲谑。公卿颇历诋，治乱亦商略。间出新诗篇，清制皆洒落。祇怀苍生忧，肯为穷愁作。少陵不忘主，气味若相若。倘使任言责，必有裨帷幄。奈何谏诤姿，久矣滞丘壑。似闻庙堂上，知己被新渥。一公丞乌台，一公相黄阁。吾君皆太平，二公繄深托。荐贤乃报国，看子翔寥廓。